Vi i Senterpartiet ynskte eit regjeringsskifte fordi vi meiner at ressursane og moglegheitene i dette landet skal forvaltast på ein meir klok og framtidsretta måte. Den siste veka i vårsesjonen bekreftar til fulle viktige endringar, som ei varsla storsatsing på alternativ energi, differensiert arbeidsgivaravgift innført i 204 kommunar og ein kompensasjon til dei som ikkje opplever gjeninnføring, 8 milliardar kr meir i frie inntekter til kommunane på to år, ein forvaltningsplan for nordområda, med ein god balanse mellom næring og miljø, i dag, på Lucky Næroset, ei ny distrikts- og regionalmelding og så eit vedtak her i Stortinget: eit revidert nasjonalbudsjett som er eit ytterlegare steg i rett retning. Vi gler oss over meir til samferdsel. Vi veit at kvar einaste kilometer ny asfalt har betydning for busetjing og næringsliv. 50 mill. kr til breiband vil gi langt fleire enn i dag tilknyting til nett. Vi er svært fornøgde med at Regjeringa føreslår å fjerna Bondevik II sin usosiale eigendel på fysioterapi, og vi gler oss over 1 000 fleire tiltaksplassar for yrkeshemma, og over at innsatsen for å gi bustadlause tak over hovudet blir intensivert. Skeivfordelinga mellom helseføretaka blir raskare retta opp, og eit nasjonalt senter for kvinnehelse blir etablert. Regjeringa føreslår ei rekkje mindre tiltak som betyr mykje for mange folk sin kvardag. Det er bra at folk i Stranda no veit at fjellpartiet i Åkerneset skal overvakast, og at landbruksministeren får på plass eit sporingssystem i matkjeda. Vi er òg svært fornøgde med at nasjonale og lokale kalkingsprosjekt kan vidareførast, at det blir oppretta eit informasjons- og kompetansesenter for villrein, og at fleire eigedommar blir sikra for friluftsføremål. Så følgjer Regjeringa opp med betydeleg fleire barnehageplassar og snur reverseringa av kutt i studieforbund og private høgskular. Lokalavisene er viktige demokratitorg. Regjeringa lova kompensasjon for auka portoutgifter og held no ord. Ei av dei endringane som blir gjorde i skattesystemet, er lovfesting for sjølvstendig næringsdrivande til å få frådrag for eiga pensjonsordning, ei oppfølging av pensjonsforliket, med senterpartistempel. Endra reglar for innkrevjing av eigedomsskatt gir større lokal handlefridom for dei kommunane som benyttar seg av det. Det er mykje som er ugjort. Regjeringa viser etter åtte månader likevel ein tydeleg profil: ein offensiv nærings- og distriktspolitikk, betre lokale velferdstilbod og kamp mot auka forskjellar. Vi registrerer med interesse den merknaden som Kristeleg Folkeparti og Venstre har skrive i dagens innstilling, og som fortel kva verdiar dei eigentleg står for. Dei har behov for å klargjera her i Stortinget, og dei har behov for å klargjera det ut til folk, at dei eigentleg er sentrumsparti. Frå vår side hadde vi ikkje behov for å gå inn i ein slik merknad. Vi meiner at den politikken som Regjeringa no står for, viser ein god balanse mellom offentleg og privat sektor, viser ein kamp for rettferdig fordeling nasjonalt og internasjonalt, legg vekt på eit meir levande folkestyre, tek i vare både familien og nærmiljøet, har ein meir aktiv distriktspolitikk og satsar på utdanning, kultur og frivilligheit. Vi synest at det er oppløftande med denne klargjeringa frå Kristeleg Folkeparti og Venstre, og vi ser fram til eit godt samarbeid med dei to andre regjeringspartia og med Kristeleg Folkeparti og Venstre i store, viktige saker framover.